Nú er metingin lækkað til fjórðhægsta stig. Nýggja metingin frá Moodys kemur ikki óvart á. Niðurgongd hevur verið búskapinum síðani 2008, og vit vita, at vit hava fleiri stór mál at loysa, sum skulu stimbra búskapin. Høvuðsorsøkin til nýggju metingina er undirskotið á fíggjarlógini, sum dregur niðureftir. Moodys mælir til, at undirskotið er burtur í 2015–helst fyrr. Eg eri samdur við niðurstøðuna hjá Moodys, at undirskotið á fíggjarlógini skal burtur, men okkara áskoðan er, at vit mugu verða sera varin at seta ógvuslig tiltøk í verk, tí tað kann raka sera meint og hava størri fráflyting við sær. Ein onnur orsøk til, at Føroyar detta eitt pláss niður er, at tað ikki hevur eydnast at funnið politiskar semjur um langtíðartiltøk. Nýggja politiska støðan er, at langtíðarsemjur nú eru á veg um tey mest týðandi búskaparmálini. Stóran týdning hevur tað, at breið politisk semja er um at gera nýskipanir í fiskivinnuni, ið skulu tryggja eina burðardygga veiðu. Semja um makrelveiðuna er fyrsta stigið. Í metingini verður víst á, at samlaða skuldin og rentubyrðan eru ikki stór, men tað verður staðfest, at skuldin í løtuni er vaksandi. Kortini vísir metingin, at vit framvegis hava ein sunnan búskap, hóast útlitini beint nú ikki eru tey bestu.